 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

סרן נועה לוי – שופטת

סרן ילמרל אברה - שופט

**בעניין: התובע הצבאי (ע"י ב"כ, סגן אופק שפירא)**

**נגד**

**הנאשם: X/XXX סמל א' א' ס' (ע"י ב"כ, עו"ד אורן סבן)**

**הכרעת-דין**

על פי הודאתו, מורשע הנאשם בעבירה של סיוע להתעללות לפי סעיף 65(א) לחוק השיפוט הצבאי, התשט"ו- 1955 וסעיף 31 לחוק העונשין, התשל"ז-1977 ובעבירה של התנהגות שאינה הולמת לפי סעיף 130 לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

**ניתנה היום, י"ט באלול התשפ"ג, 05.09.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר-דין**

הנאשם הורשע על פי הודאתו בעבירה של סיוע להתעללות ובעבירה של התנהגות שאינה הולמת.

כמפורט בכתב האישום המתוקן, במהלך חודש דצמבר 2021 ערכו שני לוחמים ותיקים בגדוד - סמ"ר בוחבוט וחייל נוסף, שיחה עם חיילים חדשים אשר הגיעו לגדוד, במהלכה נקבו בפני החיילים החדשים בפעולות ואמירות אותן אסור לחיילים ה"צעירים" לבצע, בהן איסור מגע ברצועות העשויות מעור. הם הוסיפו כי חייל שישתף פעולה עם הכללים יזכה לסיוע מצד החיילים הוותיקים.

במהלך קורס שנערך בחודש ינואר 2022, ניגש הנאשם לסמל ד' ש' (להלן: נפגע העבירה), שהיה במשימת שמירה, והורה לו להרים רצועת נשק מעור שהייתה מונחת על הרצפה. משהרים נפגע העבירה את הרצועה – אמר לו הנאשם כי "נגע בעור", ועל כן "ישלם על זה". הנאשם קרא לסמ"ר בוחבוט, אשר מסר לנפגע העבירה כי הוא עומד להכותו באמצעות דסקית – מכה אחת על כל אחת מידיו.

נפגע העבירה הושיט את ידו הימנית, וסמ"ר בוחבוט היכה אותו באמצעות דסקית עטופה בכיסוי עור, אליו הוכנסו מטבעות או דסקיות נוספות. נפגע העבירה צעק בכאב וביקש מסמ"ר בוחבוט לוותר על המכה השנייה. סמ"ר בוחבוט הציע בתגובה לבעוט ברגלו של נפגע העבירה חלף הצלפה נוספת בדסקית, אך נפגע העבירה השיב כי הוא מעדיף את המכה בידו השמאלית והושיטה לעברו של סמ"ר בוחבוט, אשר הצליף בה. נפגע העבירה זעק בכאב אף נשך את חולצתו. הנאשם וסמ"ר בוחבוט הגיבו בצחוק לנוכח תגובתו של הנפגע ועזבו את המקום. כתוצאה ממעשי הנאשם נגרם לנפגע העבירה נזק בגב ידו השמאלית.

הנאשם התגייס לצה"ל בחודש אוגוסט 2020 ושירת בעת ביצוע העבירות כסמב"ץ בגדוד XXX. הנאשם השלים שירותו הצבאי ביום 20 באפריל 2023 ובהמשך פוטר משירות מילואים. תיק החקירה נפתח בעקבות דיווח מפקדים על אודות אירוע אלימות אחר בגדוד, על רקע יחסי "ותיקים-צעירים". לאחר הדיווח מסר נפגע העבירה תלונה במצ"ח שבה הלין על האירועים המתוארים בכתב האישום.

לאחר אירוע ההתעללות, החליט נפגע העבירה לספר למפקדיו, בכזב, כי הפציעה בידו נגרמה בשל תאונה במהלך תורנות מטבח. הוא פנה לנאשם במטרה להיוועץ עמו אלו פרטים למלא בדוח הפציעה על מנת שגרסתו תחזה כמהימנה. במהלך השיחה, הציע הנאשם לנפגע העבירה למסור באופן שקרי שלא היו עדים לפציעתו.

מעשיו של הנאשם מכוערים וראויים להוקעה וגינוי. נקיטת אלימות מצד חבר לנשק כלפי חברו ליחידה, בפרט על רקע פערים בוותק בשירות כורכים בתוכם השפלה, ביזוי ופגיעה קשה בערכי צה"ל. יש במעשים משום פגיעה בכבוד. הם מנוגדים בתכלית לערכי הרעות והכבוד ההדדי אותם חרט צה"ל על דגלו והם מפרים ברגל גסה ובוטה את ערכי המשמעת הצבאית.

אמנם, מעשיו הקונקרטיים של הנאשם באירוע לא כללו אלימות פיזית או בכלל מצידו. הנאשם אף איננו הרוח החיה בנקיטת מעשי האלימות כלפי נפגע העבירה. מכל מקום, התנהלותו באירוע עצמו, היוזמה בקריאתו של סמ"ר בוחבוט לאירוע בגין "הפרה" של כללים פסולים להבחנה בין "ותיקים" ל"צעירים", חיזוק ידיו של סמ"ר בוחבוט והתייחסותו המבזה לסבלו של נפגע העבירה במהלכו, מחייבים תגובה עונשית הולמת.

בנסיבות המקרה דנן, נוכח נטילת האחריות, עמדת נפגע העבירה, שיקולי אחידות הענישה, נסיבותיו של הנאשם מבית ובפרט האפשרות כי ייגדע מקור פרנסתו, חלוף הזמן מעת ביצוע העבירות והיותו של הסדר הטיעון פרי הליך גישור, מצאנו לכבד את עתירת הצדדים.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, בדרך של עבודה צבאית בתנאים שקבעה רמ"ד שיקום בחוות דעתה. הנאשם יתייצב לריצוי המאסר בעבודות הצבאיות ביום 5.11.2023 בשעה 08:00 בXXX.**
2. **עונש מאסר מותנה בן שלושה (3) חודשים למשך שנתיים (2), לבל יעבור עבירה שיש בה יסוד של אלימות או תקיפה.**
3. **פיצויים בסך אלפיים (2,000) שקלים לנפגע העבירה, סמל ד' ש'. רשמנו בפנינו כי הפיצויים שולמו עובר לישיבה היום.**
4. **הורדה לדרגת טוראי.**

**זכות ערעור כחוק.**

**ניתן היום, י"ז בחשון התשפ"ד, 01.11.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מהמקור  
  
ק' בית הדין**

**נערך על ידי : ס.ש**

**בתאריך" 21.11.23**

**חתימת המגיה: שיר בן-ארמון**